زلزال د لحوز 2023

ف 8 شتنبر 2023 معا 23:11 ب توقيت لمغريب، واحد الزلزال ب قوة 7 د الدرجات على سلوم ريشتر ضرب لمغريب، لي لبؤرة ديالو كانت ف إقليم لحوز، على مسافة ديال 71,8 كيلوميطر ف الجنوب لغربي د مدينة مراكش، و تحديداً ف جماعة إيغيل ف جبال لأطلس. الزلزال حسّو بيه الناس ف مناطق خرة ف لمغريب، و تا ف جزاير، سپانيا و لبرطقيز، و نتجو عليه كتر من 2900 مقتول و كتر من 5500 مجروح، و أضرار مادية ف لمباني منها مباني تاريخية ف مراكش، أڭادير أوفلا، و جامع تينمل التاريخي لي بناوه لموحدين ف لقرن 12.

هاد الزلزال كيتّعتابر أقوى زلزال داز ف التاريخ لعصري د لمغريب، و كاين غير زلزال واحد أخور معروف لي يقدر يتقارن معاه ف لقوة، هوّ زلزال د مكناس 1755 لي تقدّرات لقوة ديالو مابين 6,5 و 7 درجة. هوّ تاني أميت زلزال ف عام 2023، بعد زلزال تركيا و سوريا، و تاني أميت زلزال ف التاريخ لعصري د لمغريب بعد زلزال أڭادير د 1960.

على حساب مونضامة الصحة لعالمية، علاين 2,8 مليون واحد ف مراكش و النواحي ديالها تأترو ب هاد لفاجعة، منهوم جوايه 100.000 طفل. ب قرار ملكي، لحوكومة د لمغريب علنات على 3 يّام د لحداد، و تنكيس الراية.

 الضروف الطيكطونية 

يسار|تصغير|279x279بك|خريطة كاتبين لقوة ديال لهزّات د الزلزال
الشمال د لمغريب جا قريب من لحد مابين الصفيحة د إفريقيا و الصفيحة د ؤراسيا لي كاتسمى لفلقة د التحول د لأصور و جبل الطر. أغلبية د لأنشطة د الزلازل ف لمغريب مرتابطة ب هاد لفلقة، سيرتو يلا قرّبنا ل الشمال. ف 2004، واحد الزلزال ب درجة 6,3 ضرب لحسيمة و قتل 628 واحد و جرح 926 واحد.

جبال لأطلس سنسلة د الجبال لي كاتمتد ف شمال إفريقيا من لمغريب ل تونس. هاد الجبال تكوّنو ف لفترة السينوزووية Cenozoic (فترة جيولوجية ديال دابا لي بدات هادي 66 مليون عام). أعلى قمة ف هاد الجبال جات ف لغرب ديالها، ف توبقال. النشاط الزلزالي ف لمغريب مركّز سيرتو ف الشمال و بحر لبوران. ف الجنوب د الريف، كانلقاو زلزالية محدودة و مفرّقة على لأطلس لمتوسط، لأطلس لكبير، و لأطلس الصغير. ف لأطلس الصحراوي، الزلزالية محدودة، و كاتغبر ف مرة يلا مشينا جيهت الجنوب ف الصحرا لمغريبية. قبل من هادشي، أقوى زلزال تسجل ف لمنطقة كان زلزال أڭادير د 1960 ب قوة 5,8، لي كان قتل علاين 12000 واحد. ف 1980، واحد الزلزال ب قوة 7,3 على سلوم ريشتر ضرب الدزاير لمجاورة و قتل 2500 واحد.

 الزلزال 
الزلزال كيتّعتابر أقوى واحد داز ف لمغريب، لي تّعبر ب وسايل طيكنولوجية عصرية. الناس لي شهدو لحدت ڭالو بلي لهزات دامو 20 تانية. 19 دقيقة موراها كانت هزة رتيدادية ب قوة 4,9 و ف 10 شتنبر كانت هزة خرة ب قوة 4,5.

 النتائج 
2946 واحد علّاقل ماتو ف الزلزال. و على حساب وزارة الداخلية، 5674 واحد تجرحو، منهوم 1404 ف حالة خطيرة. بزاف د لوفيات طراو ف مناطق بعيدة ف إقليم لحوز، لي ماتو فيه 1643 واحد علّاقل. ف مولاي براهيم، بعض السكان وحلو تحت من لأنقاض ديال الديور، و كاينين محاولات جارية ديال لإنقاد ديالهوم. ف إقليم ورزازات ماتو 41 د الناس. كانو وفيات تا ف أقاليم خرين بحال أزيلال، تارودانت، شيشاوة.

ف مراكش كانو 27 د لوفيات، و بزاف د لمباني تّخواو حيت السكان خرجو ل الشاريع. كاينين ديور و سوار ف لأحياء لقدام د لمدينة لي تهدّمو. ف جامع لفنا، الصمعة ديال جامع خربوش رابت و طاحت على طونوبيلات كانو حداها. جامع لكتبية تاهوّ تعرض ل أضرار على حساب بعض التقارير. عدد ديال لمباني ف لمدينة لقديمة د مراكش لي داخلة ف الليستة د ليونيسكو د الترات لعالمي، و لي كيرجعو ل لقرن 12، رابو تاهوما.

وزارة الداخلية ڭالت بلي أغلبية د لأضرار طراو ف بلايص بعاد على لمناطق د السكنة. على حساب لقناة اللولة، طاحو مباني ف جبال لأطلس حدا لبؤرة د الزلزال. أغلبية د لمباني ف أسني تعرّضو ل أضرار. الضو تقطع و الطرقان تسدو ب لحجر و الصخور ف عدد د لمناطق.

الناس د الرباط، كازا و الصويرة تاهوما حسو ب الزلزال بشكل قوي و بزاف منهوم نعسو ف الشاريع حيت خافو لا يجيو هزّات خرين.

 لوفيات 
+حصيلة مؤقتة تال 12 شتنبر 2023، معا 9 د ليللمنطقةلوفياتلحوز1643تارودانت976شيشاوة191ورزازات41مراكش15أزيلال11أڭادير5الدارلبيضا3الصويرة1اليوسفية1تينغير1

 لمباني التاريخية 
راب طرف من قصبة أݣادير أوفلا، لي عاد تصلحات ف أڭادير بسباب زلزال. جامع تينمل التاريخي لي كيرجع ل عهد لموحدين تاهوّ راب ف أغلبيتو بسباب الزلزال. جامع خربوش ف ساحة جامع لفنا تا هوّ طاحت الصمعة ديالو بشكل كامل.

 ردود فعل دولية 

لحوكومة د لهند عرضات لمعاونة ديالها ف عمليات لإنقاد. سطيفان دوجاريك، الناطق الرسمي ب سميت لأمم لمتحدة، ڭال بلي لمونضامة مستاعدة تعاون لحوكومة لمغريبية ف جهودها باش تعتق لمنكوبين. عدد ديال لقادا و السياسيين عزّاو لمغاربا ف الضحايا د الزلزال بحال الرئيس د روسيا ڤلاديمير پوتين، رئيس لوزارا لهندي ناريندرا موضي، لمستشار لألماني ؤلاف شولتس، و وزير الشؤون لبرانية د لإمارات. لحوكومة د لمغريب ل حد الساعة ماطلباتش معاونة من جهات برانية بشكل رسمي.

لحوكومة د الطايوان ڭالت بلي "فرقة د 120 عناصر د لإنقاد واجدين باش يمشيو ل لمغريب ف أي وقت". عدد د لحوكومات بحال تركيا، الدزاير، لبرطقيز، رومانيا، طايلاند، لمملكة لمتحدة، لميريكان و فرانسا عرضو لمساعدات ديالهوم. حوكومات خرين بحال ديال السويد و سپانيا عبّرو على التضامن ديالهوم.

لعمدة ديال مارسيليا، بينوا پايان علن بلي غايصيفط بومبيا باش يعاونو ف عمليات لإنقاد. السفارة د فرانسا ف لمغريب حلّات خط سخون ديال وحدة د لمعاونة ف هاد لأزمة.

رئيس لوزارا د إسرائيل بنيامين ناطانياهو و لماليك د لأردن عبد الله التاني صدرو أوامر باش يتصيفطو مساعدات ل لمغريب.

لماتش د إقصائيات كاس إفريقيا 2023 د لمغريب ضد ليبيريا، لي كان غادي يتّلعب ف 9 شتنبر ف أڭادير تأجل ب قرار ديال لكونفيديرالية د لكورة لإفريقية. لماتش بين جمهورية لكونڭو و ڭامبيا تّلعب بشكل عادي ف مراكش ف 10 شتنبر. ليتيحاد ديال لجاميعات لؤروپية د كورة (UEFA) علن بلي جميع لماتشات د لفراقي و لمنتخبات تال 21 شتنبر غادي يبداو ب دقيقة د السكات ترحماً على الضحايا ديال الزلزال.

 تصاور 

 شوف تا 

 ليستة د الزلازل د 2023
 ليستة د الزلازل ف لمغريب

 مصادر 


تصنيف:زلزال ف لمغريب
تصنيف:2023 ف لمغريب
تصنيف:زلزال د 2023
تصنيف:جهة مراكش آسفي
تصنيف:إقليم لحوز
تصنيف:كوارت د 2023 ف لمغريب
تصنيف:مقالات فيها مصدر و 3000 بايت
تصنيف:إقليم شيشاوة
تصنيف:تاريخ د مراكش